RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser, der er delegeret til Kommissionen i henhold til Rådets rammeafgørelse 2004/757/RIA, til at tilføje stoffer til definitionen af "narkotika"

1.Indledning og retsgrundlag

Kommissionen har i henhold til artikel 8a, stk. 1, i Rådets rammeafgørelse 2004/757/RIA af 25. oktober 2004 om fastsættelse af mindsteregler for gerningsindholdet i strafbare handlinger i forbindelse med ulovlig narkotikahandel og straffene herfor (herefter "rammeafgørelsen") beføjelse til at vedtage delegerede direktiver med henblik på at tilføje stoffer til listen over stoffer i bilag I, som er omfattet af definitionen af "narkotika".

Ifølge rammeafgørelsens artikel 8a, stk. 2, skal Kommissionen aflægge rapport til Europa-Parlamentet og Rådet om udøvelsen af den delegationen, som Kommissionen tillægges i henhold til nævnte rammeafgørelse. Denne rapport har til formål at opfylde Kommissionens rapporteringspligt i henhold til rammeafgørelsens artikel 8a, stk. 2.

Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet senest tre måneder inden udløbet af hver periode modsætter sig en sådan forlængelse.

Rammeafgørelsen fastlægger sammen med forordning (EF) 1920/2006 vedrørende Det Europæiske Overvågningscenter for Narkotika og Narkotikamisbrug en tretrinsprocedure, som kan føre til, at et nyt psykoaktivt stof inkluderes i definitionen af "narkotika" og dermed bliver omfattet af EU's strafferetlige bestemmelser om ulovlig narkotikahandel. Efter i) en indledende rapport fra Det Europæiske Overvågningscenter for Narkotika og Narkotikamisbrug, jf. artikel 5b i forordning (EF) 1920/2006, og ii) en risikovurdering fra Det udvidede Videnskabelige Udvalg under Det Europæiske Overvågningscenter for Narkotika og Narkotikamisbrug, jf. artikel 5c i forordning (EF) 1920/2006, iii) vedtager Kommissionen uden unødigt ophold en delegeret retsakt i overensstemmelse med rammeafgørelsens artikel 8a.

2.Udøvelse af de delegerede beføjelser

Beføjelsen til at tilføje stoffer til definitionen af "narkotika" er blevet anvendt fire gange, og Kommissionen har vedtaget følgende delegerede direktiver:

(a)2018: Kommissionens delegerede direktiv (EU) 2019/369 af 13. december 2018 om ændring af bilaget til Rådets rammeafgørelse 2004/757/RIA for så vidt angår inkluderingen af nye psykoaktive stoffer i definitionen af "narkotika".

Europa-Parlamentets og Rådets direktiv (EU) 2017/2103 af 15. november 2017, som ændrede Rådets rammeafgørelse 2004/757/RIA med henblik på at inkludere nye psykoaktive stoffer i definitionen af "narkotika" ved hjælp af delegerede retsakter, ophævede også Rådets afgørelse 2005/387/RIA med virkning fra den 23. november 2018. Fra datoen for vedtagelsen af direktiv (EU) 2017/2103 til den 23. november 2018 blev fem nye psykoaktive stoffer underkastet kontrolforanstaltninger og strafferetlige sanktioner i henhold til afgørelse 2005/387/RIA. Disse nye psykoaktive stoffer var dog endnu ikke inkluderet i bilaget til rammeafgørelse 2004/757/JHA, så følgende stoffer blev føjet til bilaget ved delegeret direktiv (EU) 2019/369:

a.N-phenyl-N-[1-(2-phenylethyl)piperidin-4-yl]furan-2-carboxamid (furanylfentanyl), jf. Rådets gennemførelsesafgørelse (EU) 2017/2170.

b.N-(1-amino-3,3-dimethyl-1-oxobutan-2-yl)-1-(cyclohexylmethyl)-1H-indazol-3-carboxamid (ADB-CHMINACA), jf. Rådets gennemførelsesafgørelse (EU) 2018/747.

c.1-(4-cyanobutyl)-N-(2-phenylpropan-2-yl)-1H-indazol-3-carboxamid (CUMYL-4CN-BINACA), jf. Rådets gennemførelsesafgørelse (EU) 2018/748.

d.N-phenyl-N-[1-(2-phenylethyl)piperidin-4-yl]cyclopropancarboxamid (cyclopropylfentanyl) and 2-methoxy-N-phenyl-N-[1-(2-phenylethyl)piperidin-4-yl]acetamid (methoxyacetylfentanyl), jf. Rådets gennemførelsesafgørelse (EU) 2018/1463.

(b)2020: Kommissionens delegerede direktiv (EU) 2020/1687 af 2. september 2020 om ændring af bilaget til Rådets rammeafgørelse 2004/757/RIA for så vidt angår inkludering af det nye psykoaktive stof N,N-diethyl-2-[[4-(1-methylethoxy)phenyl]methyl]-5-nitro-1H-benzimidazol-1-ethanamin (isotonitazen) i definitionen af "narkotika"

(c)2021: Kommissionens delegerede direktiv (EU) 2021/802 af 12. marts 2021 om ændring af bilaget til Rådets rammeafgørelse 2004/757/RIA, hvad angår inkluderingen af de nye psykoaktive stoffer methyl 3,3-dimethyl-2-{[1-(pent-4-en-1-yl)-1H-indazol-3-carbonyl]amino}butanoat (MDMB-4en-PINACA) og methyl 2-{[1-(4-fluorobutyl)-1H-indol-3-carbonyl]amino}-3,3-dimethylbutanoat (4F-MDMB-BICA) i definitionen af "narkotika"

(d)2022: Kommissionens delegerede direktiv (EU) 2022/1552 af 18. marts 2022 om ændring af bilaget til Rådets rammeafgørelse 2004/757/RIA for så vidt angår inkluderingen af nye psykoaktive stoffer i definitionen af "narkotika". Ved denne retsakt tilføjes 2-(methylamino)-1-(3-methylphenyl)propan-1-on (3-methylmethcathinon, 3-MMC) og 1-(3-chlorophenyl)-2-(methylamino)propan-1-on (3-chloromethcathinon, 3-CMC) til listen.

De delegerede direktiver blev forelagt Europa-Parlamentet og Rådet til kontrol. De delegerede retsakter er blevet offentliggjort efter kontrolperiodens udløb, da Kommissionen ikke modtog indsigelser eller anmodninger om forlængelse i denne periode.